b"\n_START_ARTICLE_\nRev Hammer\n_START_PARAGRAPH_\nRev Hammer (s. 1965), oikealta nimelt\xc3\xa4\xc3\xa4n Stephen Ryan, on englantilainen muusikko ja laulaja-lauluntekij\xc3\xa4._NEWLINE_Ryan syntyi Kentiss\xc3\xa4 sukutaustaltaan lontoolais-irlantilaiseen perheeseen. Lapsuutensa h\xc3\xa4n vietti Buntingfordin kyl\xc3\xa4ss\xc3\xa4 Herefordshiress\xc3\xa4. Ensimm\xc3\xa4ist\xc3\xa4 kertaa lavalla h\xc3\xa4net n\xc3\xa4htiin kouluaikoina kokoonpanossa Featus and the Undertakers. Sen hajottua h\xc3\xa4n muodosti yhdess\xc3\xa4 Grant Davidsonin kanssa duon Hammer & Sickle. Keikkojen ohella he levyttiv\xc3\xa4t vuonna 1986 kappaleet \xe2\x80\x9dBuntingford Town Blues\xe2\x80\x9d ja \xe2\x80\x9dFar Too Many Heroes\xe2\x80\x9d kokoelma-albumille Buntingford Centre of the Universe, josta otettiin vain 500 kappaleen painos. Levyll\xc3\xa4 soittivat my\xc3\xb6s New Model Army -yhtyeen Justin Sullivan ja Rob Heaton peitenimill\xc3\xa4 Crowman ja Rokk Artthrobbe._NEWLINE_Vuonna 1986 Rev Hammer perusti yhdess\xc3\xa4 Justin Sullivanin, Joolzin ja basisti Brett Selbyn kanssa kiert\xc3\xa4v\xc3\xa4n lavashow'n nimelt\xc3\xa4 Red Sky Coven. Monipuoliset esitykset sis\xc3\xa4lsiv\xc3\xa4t Rev Hammerin laulujen ja vitsinkerronnan lis\xc3\xa4ksi Sullivanin esitt\xc3\xa4mi\xc3\xa4 akustisia versioita New Model Armyn lauluista sek\xc3\xa4 Joolzin tarinoita ja runonlausuntaa._NEWLINE_Vuonna 1991 Rev Hammer levytti ensimm\xc3\xa4isen oman albuminsa Industrial Sound and Magic, jonka taustayhtyeen\xc3\xa4 soittaa The Levellers. Seuraava albumi, Bishop of Buffalo, ilmestyi 1994. Vuonna 1995 The Levellers coveroi Rev Hammerin kappaleen \xe2\x80\x9dThe Maid of the River\xe2\x80\x9d Britannian albumilistan k\xc3\xa4rkisijan saavuttaneella Zeitgeist-albumillaan. Samana vuonna The Levellers levytti my\xc3\xb6s Rev Hammerin toisen kappaleen \xe2\x80\x9dSearchlights\xe2\x80\x9d hyv\xc3\xa4ntekev\xc3\xa4isyyslevylle Help, jolla ker\xc3\xa4ttiin rahaa Bosnian sodan uhreille. Green Fool Recordings, Rev Hammerin kolmas soololevy, ilmestyi vuonna 1996._NEWLINE_Rev Hammerin uran suurin yksitt\xc3\xa4inen projekti on ep\xc3\xa4ilem\xc3\xa4tt\xc3\xa4 ollut vuonna 1997 ilmestynyt konseptialbumi Rev Hammer's Freeborn John: The Story of John Lilburne \xe2\x80\x93 The Leader of The Levellers, joka kertoo Englannin sis\xc3\xa4llissodan aikaisen Levellers-liikkeen johtajasta John Lilburnesta. Levyll\xc3\xa4 esiintyy Rev Hammerin itsens\xc3\xa4 lis\xc3\xa4ksi muun muassa Maddy Prior, Justin Sullivan ja The Levellers \xe2\x80\x93 edell\xc3\xa4 mainitun poliittisen liikkeen mukaan nimetty nyky-yhtye. Vuonna 2005 Freeborn John esitettiin ensimm\xc3\xa4ist\xc3\xa4 kertaa yleis\xc3\xb6n edess\xc3\xa4 Beautiful Days -festivaalilla ja esitys taltioitiin DVD:lle ja CD:lle. Helmikuussa 2008 show kiersi kuudessa englantilaisessa teatterissa. L\xc3\xa4hes kaikki alkuper\xc3\xa4iset esiintyj\xc3\xa4t olivat yh\xc3\xa4 mukana._NEWLINE_Rev Hammerin viimeisimm\xc3\xa4t soololevyt ovat Spitting Feathers vuodelta 2004 ja Down the Alley vuodelta 2010. Lis\xc3\xa4ksi h\xc3\xa4n on viime vuosina esiintynyt yhdess\xc3\xa4 The Levellersin j\xc3\xa4senten kanssa akustisella kokoonpanolla Drunk in Public."